Csak Áder János és Orbán Viktor hivatalának díszkivilágítása marad égve éjfél után Budapesten, derült ki az RTL Klub Híradójából.

Miközben az olyan látványosságok, mint a Lánchíd vagy a Budai Vár fényeit minden nap éjfélkor lekapcsolják, a miniszterelnök hivatalának helyt adó Karmelita kolostor és a köztársasági elnök rezidenciája, a Sándor-palota éjfél után is megkapja a díszkivilágítást.

A Híradó stábja megkérdezte Hollik István kormányszóvivőt, hogy mi lehet az oka annak, hogy pont ennél a két épületnél maradnak bekapcsolva a lámpák, de Hollik elhárította a kérdést azzal, hogy ebben az ügyben nem a kormány az illetékes, hanem a Budapest teljes díszkivilágításért felelős cég, a Budapesti Dísz- és Közvilágítási (BDK) Kft.

A csatorna ezután megkereste a céget a kérdésével, de nem kaptak választ. Ezután a BDK-t felerészben tulajdonló Fővárosi Önkormányzathoz fordultak, de magyarázat onnan sem érkezett a különös jelenségre.